Document ID: 31988D0348

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 16ης Ιουνίου 1988
για την έγγριση προγράμματος δράσης για την προώθηση των ανταλλαγών νέων μέσα στην Κοινότητα - Πρόγραμμα «Νεολαία για την Ευρώπη»
(88/348/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,
την πρόταση της Επιτροπής,
τη γνώμη του Ευρωπαϊκού Κοινοβουλίου (1),
τη γνώμη της Οικονομικής και Κοινωνικής Επιτροπής (2),
Εκτιμώντας:
ότι τα κράτη μέλη, όταν έγιναν συμβαλλόμενα μέρη της συνθήκης για την ίδρυση της Ευρωπαϊκής Οικονομικής Κοινότητας, δήλωσαν ότι είναι «αποφασισμένα να θέσουν τις βάσεις μιας διαρκώς στενότερης ενώσεως των ευρωπαϊκών λαών»·
ότι για να επιτευχθεί ο στόχος αυτός, η συνθήκη προβλέπει τις εξουσίες δράσης ώστε να εξασφαλιστεί η ελεύθερη διακίνηση των μισθωτών και μη μισθωτών εργαζομένων και των ατόμων που δέχονται υπηρεσίες·
ότι το Συμβούλιο, με την απόφαση αριθ. 84/636/ΕΟΚ (3), θέσπισε τρίτο κοινό πρόγραμμα για την ενθάρρυνση των ανταλλαγών εργαζομένων νέων εντός της Κοινότητας, σύμφωνα με το άρθρο 50 της συνθήκης·
ότι οι ανταλλαγές νέων θα αποτελέσουν χρήσιμο προπαρασκευαστικό στάδιο και θα συμβάλουν θετικά στην επίτευξη του στόχου της άρσης των εμποδίων στην ελεύθερη κυκλοφορία των προσώπων σε πλήρη συμφωνία με τη συνθήκη, και ειδικότερα της καθιέρωσης των ανταλλαγών εργαζομένων νέων·
ότι πρέπει να ληφθούν ειδικά μέτρα που θα βοηθήσουν τους νέους να αναπτύξουν πνεύμα πρωτοβουλίας και να αποκτήσουν μεγαλύτερη συναίσθηση των ικανοτήτων και ευθυνών τους·
ότι το Συμβούλιο και οι Υπουργοί Παιδείας συνελθόντες στα πλαίσια του Συμβουλίου, κατέληξαν στο συμπέρασμα, στις συνεδριάσεις τους που πραγματοποιήθηκαν στις 13 Δεκεμβρίου 1976 (4) και στις 12 Ιουλίου 1982 (5), ότι είναι ανάγκη να προετοιμαστούν επαρκώς οι νέοι για την ενεργό και επαγγελματική ζωή και ενέκριναν τα σχετικά προγράμματα δράσης·
ότι το Ευρωπαϊκό Συμβούλιο που συνήλθε στις 28 και 29 Ιουνίου 1985 ενέκρινε τα συμπεράσματα της ad hoc επιτροπής για μια Ευρώπη των Πολιτών που κάνουν έκκληση για την προώθηση των ανταλλαγών των νέων στην Κοινότητα και τη δημιουργία ενός αποτελεσματικού δικτύου ανταλλαγών νέων εντός και μεταξύ των κρατών μελών·
ότι το Ευρωπαϊκό Κοινοβούλιο, στα ψηφίσματά του της 12ης Μαρτίου 1981 για τις δραστηριότητες των νέων (6), της 7ης Ιουνίου 1983 για τις ανταλλαγες νέων (7) και της 16ης Δεκεμβρίου 1983 για ένα ευρωπαϊκό πρόγραμμα εθελοντικής υπηρεσίας των νέων (8), ζήτησε να ενισχυθούν οι κοινοτικές δραστηριότητες στον τομέα αυτό·
ότι οι ανταλλαγές αποτελούν κατάλληλο μέσο για να γνωρίσουν οι νέοι καλύτερα την Ευρωπαϊκή Κοινότητα και τα κράτη μέλη της· ότι συμβάλλουν με τον τρόπο αυτό στην εκπαίδευσή τους και στην προετοιμασία των νέων για την ενεργό και επαγγελματική ζωή·
ότι μπορεί να επιτευχθεί σημαντική βελτίωση της ποιότητας και του αριθμού των ανταλλαγών των νέων στην Κοινότητα, με τη λήψη ορισμένων μέτρων ενίσχυσης σε κοινοτικό επίπεδο, που θα συμπληρώσουν τα μέτρα που λαμβάνονται από τα κράτη μέλη και βάσει του τρίτου κοινού προγράμματος ανταλλαγών εργαζομένων νέων και θα λαμβάνουν υπόψη την πείρα και τη σημερινή συμβολή οργανισμών που ήδη δρουν σ' αυτόν τον τομέα·
ότι είναι πολύ σημαντικές οι ανταλλαγές που εντάσσονται στο πλαίσιο εκπαιδευτικών προγραμμάτων και που αναφέρονται στα συμπεράσματα του Συμβουλίου και των Υπουργών Παιδείας που συνήλθαν στα πλαίσια του Συμβουλίου της 27ης Σεπτεμβρίου 1985 για την καλύτερη αξιοποίηση της ευρωπαϊκής διάστασης στην εκπαίδευση, καθώς και ότι πρέπει να ενθαρρυνθούν στο μέλλον και άλλες κατηγορίες ανταλλαγών νέων εντός της Κοινότητας·
ότι η συνθήκη δεν προβλέπει τις απαιτούμενες προς τούτο εξουσίες δράσεως, εκτός από τις εξουσίες του άρθρου 235,
ΑΠΟΦΑΣΙΖΕΙ:
Άρθρο 1
Εγκρίνεται, για το χρονικό διάστημα από 1ης Ιουλίου 1988 μέχρι 31ης Δεκεμβρίου 1991, πρόγραμμα για την προώθηση των ανταλλαγών των νέων στην Κοινότητα, το οποίο καλείται στο εξής πρόγραμμα «Νεολαία για την Ευρώπη» και ορίζεται στο παράρτημα.
Άρθρο 2
Στην παρούσα απόφαση, ως «ανταλλαγές νέων» θεωρούνται οι διμερείς ανταλλαγές και οι πολυμερείς ανταλλαγές και συναντήσεις διάρκειας τουλάχιστον μιας εβδομάδας, τις οποίες πραγματοποιούν, βάσει κοινών προγραμμάτων, ομάδες νέων από 15 μέχρι 25 ετών σε άλλο κράτος μέλος εκτός από εκείνο στο οποίο διαμένουν, με σκοπό να τους δοθεί η δυνατότητα να αποκτήσουν ικανότητες χρήσιμες για την ενεργό και επαγγελματική ζωή τους ως νέων και ως ενηλίκων μέσα στην Κοινότητα:
- κατανοώντας μέσα από την ίδια εμπειρία τους, την οικονομική, κοινωνική και πολιτιστική ζωή άλλων κρατών μελών (συμπεριλαμβανομένων των καταστάσεων και των προβλημάτων που αντιμετωπίζουν οι νέοι) με την άμεση επαφή με τους κατοίκους της χώρας υποδοχής,
- εδραιώνοντας δεσμούς συνεργασίας μεταξύ ομάδων νέων από διάφορα κράτη μέλη,
- ανταλλάσσοντας ιδέες, αποκαλύπτοντας κοινά ενδιαφέροντα με νέους από άλλα κράτη μέλη και αποκτώντας συνείδηση της ευρωπαϊκής τους ταυτότητας,
- ενισχύοντας τη συνείδηση ότι ανήκουν στον ευρωπαϊκό χώρο.
Άρθρο 3
Οι στόχοι του προγράμματος «Νεολαία για την Ευρώπη» για την προώθηση των ανταλλαγών των νέων, όπως προσδιορίζονται στο άρθρο 2, είναι οι εξής:
α) να προωθηθούν οι ανταλλαγές των νέων μέσα στην Ευρωπαϊκή Κοινότητα για έναν όλο και μεγαλύτερο αριθμό νέων που προέρχονται από όλα τα κράτη μέλη, συμπεριλαμβανομένων ειδικότερα των περιοχών όπου υπάρχουν συνήθως μικρές δυνατότητες ανταλλαγών·
β) να βελτιωθεί η ποιότητα των ανταλλαγών των νέων, ιδίως βοηθώντας στην προετοιμασία και στη διοργάνωση των ανταλλαγών έτσι ώστε να επιτευχθούν τα μέγιστα δυνατά αποτελέσματα, καθώς και να μπορέσουν οι νέοι που συμμετέχουν σε αυτές να αποκομίσουν όσο το δυνατόν μεγαλύτερο όφελος, ιδίως διαδραματίζοντας ενεργό ρόλο στη διοργάνωση των ανταλλαγών·
γ) να ενθαρρυνθεί, στο μέτρο του δυνατού, η ποικιλία στις ανταλλαγές των νέων και η αποκατάσταση της ισόρροπης κατανομής τους μεταξύ των κρατών μελών, μεταξύ άλλων, με την προώθηση πολυμερών ανταλλαγών, έτσι ώστε να διευρυνθεί η συμμετοχή νέων που προέρχονται από διαφορετικό κοινωνικό, οικονομικό και πολιτιστικό περιβάλλον·
δ) να υποστηριχθεί η πραγματοποίηση ευρωπαϊκών δραστηριοτήτων που αποσκοπούν στην ανάπτυξη μόνιμων δεσμών συνεργασίας μεταξύ νέων ή ομάδων νέων από διάφορα κράτη μέλη·
ε) να εξευρεθούν τα μέσα για να υπερνικηθούν τα οικονομικά, νομικά και διοικητικά εμπόδια που μπορεί να εμποδίσουν τη διοργάνωση ανταλλαγών των νέων ή τη συμμετοχή τους σ' αυτές·
στ) να προσδιορισθούν, μέσα από την πείρα, νέες δράσεις που θα μπορούσαν να αναληφθούν για να καλυφθούν τα ενδεχόμενα κενά που διαπιστώνονται στα υπάρχοντα προγράμματα ανταλλαγών.
Το πρόγραμμα θα σχεδιασθεί κατά τρόπο ώστε να ενθαρρύνει κυρίως τη συμμετοχή των νέων εκείνων των οποίων η ένταξη στα υπάρχοντα προγράμματα αναταλλαγών μεταξύ των κρατών μελών παρουσιάζει τις περισσότερες δυσκολίες.
Άρθρο 4
1. Η Επιτροπή εκτελεί το πρόγραμμα «Νεολαία για την Ευρώπη» σύμφωνα με την παρούσα απόφαση και το παράρτημά της.
2. Κατά την εκτέλεση του έργου αυτού, η Επιτροπή επικουρείται από μια επιτροπή συμβουλευτικού χαρακτήρα. Η εν λόγω επιτροπή απαρτίζεται από δύο αντιπροσώπους από κάθε κράτος μέλος, οι οποίοι διορίζονται από την Επιτροπή μετά από πρόταση του ενδιαφερόμενου κράτους μέλους. Τα μέλη της επιτροπής μπορούν να επικουρούνται από εμπειρογνώμονες ή συμβούλους. Η επιτροπή προεδρεύεται από έναν αντιπρόσωπο της Επιτροπής. Η γραμματεία της επιτροπής εξασφαλίζεται από την Επιτροπή των Ευρωπαϊκών Κοινοτήτων. Ένας εκπρόσωπος του Συμβουλίου της Ευρώπης και ένας εκπρόσωπος του Φόρουμ των νέων των Ευρωπαϊκών Κοινοτήτων συμμετέχουν ως παρατηρητές στις εργασίες της εν λόγω επιτροπής.
3. Η Επιτροπή των Ευρωπαϊκών Κοινοτήτων μπορεί να συμβουλεύεται την προαναφερόμενη επιτροπή για οποιοδήποτε ζήτημα σχετικά με την εφαρμογή του παρόντος προγράμματος. Η Επιτροπή των Ευρωπαϊκών Κοινοτήτων θα ζητεί τη γνώμη της συμβουλευτικής επιτροπής σχετικά με:
- τις γενικές κατευθύνσεις των μέτρων που προβλέπονται στο πρόγραμμα, καθώς και τη λειτουργία και την αξιολόγησή του,
- τα ζητήματα γενικής ισορροποίας όσον αφορά τους διάφορους τύπους ενεργειών και τις ανταλλαγές μεταξύ των κρατών μελών.
4. Ο αντιπρόσωπος της Επιτροπής υποβάλλει στην εν λόγω επιτροπή σχέδιο των μέτρων που πρόκειται να ληφθούν. Η συμβουλευτική επιτροπή διατυπώνει τη γνώμη της για το σχέδιο αυτό, μέσα σε προθεσμία που μπορεί να ορίσει ο πρόεδρος ανάλογα με τον επείγοντα χαρακτήρα του θέματος και, αν χρειασθεί, προβαίνει σε ψπφοφορία. Η γνώμη καταχωρείται στα πρακτικά. Επιπλέον, κάθε κράτος μέλος έχει το δικαίωμα να ζητήσει να καταχωρηθεί η θέση του στα πρακτικά.
5. Η Επιτροπή λαμβάνει ιδιαίτερα υπόψη τη γνώμη της συμβουλευτικής επιτροπής και την ενημερώνει για τον τρόπο με τον οποίο έλαβε υπόψη τη γνώμη αυτή.
6. Οι φορείς που αναφέρονται στο άρθρο 7 παράγραφος 2 στοιχείο α) υποβάλλουν στη συμβουλευτική επιτροπή, μέσω των κυβερνήσεών τους, ετήσια έκθεση των δραστηριοτήτων τους. Η Επιτροπή των Ευρωπαϊκών Κοινοτήτων υποβάλλει επίσης ετησίως έκθεση στη συμβουλευτική επιτροπή.
7. Οι συσκέψεις της συμβουλευτικής επιτροπής είναι εμπιστευτικές. Η επιτροπή θεσπίζει τον εσωτερικό της κανονισμό.
Άρθρο 5
Οι αναγκαίες πιστώσεις για τη χρηματοδότηση του προγράμματος « Νεολαία για την Ευρώπη» κατά την περίοδο 1989-1991 προϋπολογίζονται σε 15 εκατομμύρια ECU. Άρθρο 6
Η Επιτροπή των Ευρωπαϊκών Κοινοτήτων φροντίζει ώστε να υπάρχει συνέπεια και συμπληρωματικότητα μεταξύ αυτού του προγράμματος και των άλλων δράσεων των κρατών μελών και της Κοινότητας που αφορούν τις ανταλλαγές των νέων, και ιδίως με τις δράσεις που προβλέπονται στην απόφαση 84/636/ΕΟΚ. Στη συνάρτηση αυτή, θα λαμβάνονται υπόψη η δραστηριότητες του Συμβουλίου της Ευρώπης, μεταξύ άλλων και στον τομέα της πληροφόρησης και της εκπαίδευσης των διοργανωτών δραστηριοτήτων για νέους. Η Επιτροπή επίσης διατηρεί τακτική επαφή με τους διεθνείς οργανισμούς που ασχολούνται με τις ανταλλαγές των νέων.
Άρθρο 7
1. Τα κράτη μέλη συμβάλλουν στην επίτευξη των στόχων του προγράμματος «Νεολαία για την Ευρώπη», που εκτίθενται στο άρθρο 3, λαμβάνοντας για το σκοπό αυτό τα κατάλληλα μέτρα.
2. Κάθε κράτος μέλος:
α) ορίζει κάποιον υπάρχοντα φορέα ή δημιουργεί έναν ή περισσότερους κατάλληλους φορείς που εξασφαλίζουν το συντονισμό της εφαρμογής του προγράμματος σε εθνική κλίμακα, χωρίς ωστόσο η αποστολή τους αυτή να αποκλείει την άσκηση άλλων δραστηριοτήτων·
β) προσπαθεί, στο μέτρο του δυνατού, να λαμβάνει τα απαραίτητα μέτρα, έτσι ώστε οι νέοι που έχουν συμμετάσχει σε ανταλλαγές στα πλαίσια του προγράμματος να μη χάσουν τα δικαιώματά τους, και ιδίως όσα συνδέονται με τις κοινονικές ασφαλίσεις.
Άρθρο 8
Η Επιτροπή λαμβάνει τα απαραίτητα μέτρα για την εκτέλεση της παρούσας απόφασης.
Άρθρο 9
Η Επιτροπή των Ευρωπαϊκών Κοινοτήτων θα υποβάλει στο Ευρωπαϊκό Κοινοβούλιο και στο Συμβούλιο έκθεση για την εφαρμογή της απόφασης αυτής μετά το τέλος του δεύτερου έτους. Το Συμβούλιο, μετά από πρόταση της Επιτροπής, θα αποφανθεί για την αναθεώρηση της παρούσας απόφασης πριν τη λήξη του προγράμματος.
Λουξεμβούργο, 16 Ιουνίου 1988.

Labels: 0
4